Predkladacia správa

Návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov a o doplnení  zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení zákona č. 580/2003 Z. z.  (ďalej len „novela zákona“) bol vypracovaný na základe Plánu legislatívnych úloh vlády Slovenskej republiky na rok 2005.  

Vypracovanie novely zákona vyplynulo z viac ako trojročnej praktickej aplikácie. 

Predmetom novely zákona je najmä úprava      
1.	organizácie Hasičského a záchranného zboru, 
2.	podmienok prijímania do služobného pomeru, 
3.	výberového konania a prijímacieho konania, 
4.	služobného hodnotenia príslušníka Hasičského a záchranného zboru, 
5.	niektorých podmienok pri zmene služobného pomeru príslušníka Hasičského a záchranného zboru (napríklad preloženie, preradenie a prevelenie príslušníka, zaradenie príslušníka mimo činnej štátnej služby,  skončenie služobného pomeru), 
6.	disciplinárneho konania, 
7.	konania vo veciach služobného pomeru, 
8.	konania pri priznávaní príplatku za štátnu službu k dôchodku, ako aj spôsob priznávania niektorých iných príplatkov podľa tretej časti zákona č. 315/2001 Z. z. v znení neskorších predpisov,      
9.	 niektorých prechodných ustanovení zákona ako dôsledok vyššie uvedených zmien zákona č. 315/2001 Z. z. v znení neskorších predpisov.   

Návrh novely nemá v súhrnnom vyčíslení dopad na štátny rozpočet, resp. dôjde k veľmi miernej úspore finančných prostriedkov, a to v roku 2006 v sume približne 140 000,- Sk a v roku 2007 v sume približne 190 000,- Sk. Bližšie vyčíslenie je uvedené v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie.    

Novela zákona nemá dopad na rozpočty miest a obcí a ani na rozpočty vyšších územných celkov. 

Dňa 14. júna 2005 bola novela zákona prerokovaná Radou vlády Slovenskej republiky pre verejnú správu, ktorá ju odporúčala na postúpenie do ďalšieho legislatívneho procesu.  

Dňa 12. júla 2005 bola novela zákona prerokovaná v Legislatívnej rade vlády Slovenskej republiky, ktorá ju taktiež odporúčala na postúpenie do ďalšieho legislatívneho procesu. Pripomienky Legislatívnej rady vlády Slovenskej republiky boli do návrhu zákona zapracované.     

Novela zákona je v súlade s Ústavou Slovenskej republiky, ako aj s medzinárodnými  zmluvami, ktorými je Slovenská republika viazaná.

Novela zákona sa predkladá na rokovanie vlády Slovenskej republiky bez rozporov.